**NÁVRH**

**VŠEOBECNE ZÁVÄZNÉHO NARIADENIA**

**Mesta Námestova č. 2/2020**

**ktorým sa schvaľuje prevádzkový poriadok pohrebiska mesta Námestovo**

Mesto Námestovo v zmysle § 6 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov, vydáva toto všeobecne záväzné nariadenie č. 2/2020, ktorým sa schvaľuje prevádzkový poriadok pohrebiska mesta Námestovo.

**Článok I.**

**Účel vydania nariadenia**

1. Schválenie prevádzkového poriadku pohrebiska mesta Námestovo zo dňa 22.04.2020.

**Článok II.**

**Záverečné ustanovenia**

1. Toto všeobecne záväzné nariadenie nadobúda účinnosť dňa 01.06.2020.
2. Dňom nadobudnutia účinnosti tohto všeobecne záväzného nariadenia stráca platnosť a účinnosť všeobecne záväzné nariadenie č. 10/2006, ktorým sa schválil prevádzkový poriadok cintorína mesta Námestovo v znení zmeny č. 1 zo dňa 03.11.2008 a zmeny č. 2 zo dňa 07.11.2011.

V Námestove dňa 22.04.2020

Milan H u b í k

Primátor mesta Námestovo

Toto všeobecne záväzné nariadenie mesta Námestovo č. 2/2020, ktorým sa schvaľuje prevádzkový poriadok pohrebiska mesta Námestovo:

1. bolo vyvesené na úradnej tabuli Mestského úradu Námestovo pred zasadnutím Mestského zastupiteľstva dňa 02.04.2020,
2. bolo schválené uznesením Mestského zastupiteľstva mesta Námestovo č............... zo dňa 22.04.2020,
3. bolo zvesené z úradnej tabule po schválení Mestským zastupiteľstvom dňa..................
4. vyhlásené dňa .................... jeho vyvesením na úradnej tabuli mesta Námestovo,
5. nadobúda účinnosť dňa 01.06.2020

**Prevádzkový poriadok pohrebiska**

**mesta Námestovo**

**Čl. I.**

**Prevádzkový poriadok pohrebiska**

1. Prevádzkový poriadok pohrebiska mesta Námestovo v zmysle zákona č. 131/2010 Z .z., o pohrebníctve ( ďalej v texte aj ako „zákona“) obsahuje:
2. identifikačné údaje pohrebiska,
3. identifikačné údaje prevádzkovateľa pohrebiska,
4. rozsah služieb poskytovaných na pohrebisku,
5. povinnosti prevádzkovateľa pohrebiska,
6. práva a povinnosti nájomcu pri údržbe hrobového miesta,
7. povinnosti návštevníkov pohrebiska v súvislosti s udržiavaním poriadku na pohrebisku a zachovaním dôstojnosti tohto miesta,
8. čas, keď je pohrebisko prístupné verejnosti,
9. spôsob ukladania ľudských pozostatkov a ľudských ostatkov,
10. dĺžku tlecej doby,
11. spôsob vedenia evidencie pohrebiska,
12. spôsob nakladania s odpadmi podľa osobitného predpisu,
13. podmienky vstupu prevádzkovateľa pohrebnej služby na pohrebisko,
14. prenájom hrobového miesta a cenník služieb,
15. ochranné pásmo pohrebiska,
16. vstup a správanie sa v dome smútku,
17. vence a kvetinové dary,
18. priestupky,
19. dostupnosť prevádzkového poriadku,
20. záverečné ustanovenia.

**Čl. II.**

**Identifikačné údaje pohrebiska**

1. Verejným pohrebiskom v meste Námestove je výlučne pohrebisko ( v texte aj ako „cintorín“) nachádzajúce sa na Hviezdoslavovej ulici v Námestove, ktorého súčasťou je aj dom smútku.

**Čl. III.**

**Identifikačné údaje prevádzkovateľa pohrebiska**

1. Mesto Námestovo zaisťuje prevádzku pohrebiska a domu smútku prostredníctvom prevádzkovateľa pohrebiska, ktorým je na základe zmluvy spoločnosť:

obchodné meno: Ján Krušinský – PAPS

miesto podnikania: Ľudovíta Štúra 775/40, 029 01 Námestovo

IČO: 34 837 370

Zastúpená: Ján Krušinský - podnikateľ

**Čl. IV.**

**Rozsah služieb poskytovaných na pohrebisku**

1. Prevádzkovateľ pohrebiska poskytuje nasledujúce služby:
2. výkopové práce súvisiace s pochovávaním, organizáciu pohrebných obradov a vlastného pochovávania a ďalšie služby na základe požiadaviek pozostalých, resp. objednávateľov pohrebných služieb,
3. správu a údržbu komunikácií, zelene a oplotenia pohrebiska,
4. správu a údržbu domu smútku,
5. upratovanie a udržiavanie čistoty v priestoroch pohrebiska,
6. vedenie evidencie súvisiacej s prevádzkovaním pohrebiska, za týmto účelom je prevádzkovateľ pohrebiska oprávnený zaisťovať všetky potrebné údaje,
7. poskytovanie informácií o voľných hrobových miestach, prípadne hrobovom zariadení,
8. na základe žiadosti zabezpečuje údržbu a úpravu hrobových miest,
9. zverejňovanie informácií na pohrebisku na mieste obvyklom.

**Čl. V.**

**Povinnosti prevádzkovateľa pohrebiska**

1. Prevádzkovateľ pohrebiska je povinný:
2. prevádzkovať pohrebisko v súlade so schváleným prevádzkovým poriadkom a viesť evidenciu hrobových miest,
3. zdržať sa v styku s pozostalými necitlivého správania sa a pri smútočných obradoch umožniť účasť cirkvi a iných osôb v súlade s prejavenou vôľou obstarávateľa pohrebu,
4. ak zistí, že ľudské ostatky nie sú ani po uplynutí ustanovenej tlecej doby zotleté, tleciu dobu primerane predĺžiť,
5. vykonávať údržbu zelene nachádzajúcu sa na pohrebisku,
6. vykonávať údržbu komunikácií na pohrebisku,
7. spravovať a udržiavať objekty nachádzajúce sa na pohrebisku, ako sú dom smútku a iné objekty tvoriace vybavenosť pohrebiska,
8. starať sa o oplotenie pohrebiska,
9. zabezpečovať poriadok a čistotu na pohrebisku,
10. vykonávať dozor nad dodržiavaním tohto prevádzkového poriadku pre pohrebisko,
11. zriaďovať miesta na hroby, miesta na urnové hroby alebo miesta na hrobky (ďalej len "hrobové miesta") na pohrebisku, ktoré spravuje a prevádzkuje,
12. značiť hrobové miesta,
13. zabezpečovať výkopy hrobových jám a exhumácie, zabezpečiť po vykopaní hrobu fotografickú dokumentáciu, ktorá potvrdí splnenie požiadaviek v zmysle zákona o pohrebníctve a uchovávať ju najmenej do uplynutia tlecej doby,
14. vykonávať úpravu zemných hrobov navŕšením zeminy po zasypaní jamy zeminou a osadzovať drevené kríže, resp. obelisky,
15. vykonať rozlúčkový pohrebný obrad v dome smútku na pohrebisku a previesť zomrelého v rakve od domu smútku k miestu pochovania,
16. umožniť prevádzkovateľovi pohrebnej služby vstup na pohrebisko po predchádzajúcom písomnom súhlase prevádzkovateľa pohrebiska,
17. vykonávať exhumáciu ľudských ostatkov,
18. zabezpečiť, aby hrob spĺňal požiadavky podľa zákona o pohrebníctve,
19. dodržiavať dĺžku tlecej doby,
20. dodržiavať zákaz pochovávania ak, takýto zákaz vydá príslušný orgán štátnej správy, a bezodkladne o skutočnosti informovať Mestský úrad Námestovo,
21. chrániť pohrebisko stavebnými a terénnymi úpravami pred zaplavením,
22. umiestniť na mieste obvyklom na pohrebisku prevádzkový poriadok pohrebiska.

**Čl. VI.**

**Práva a povinnosti nájomcu pri údržbe hrobového miesta**

1. Nájomca je osoba, s ktorou Mestský úrad Námestovo uzatvoril Zmluvu o prenájme miesta na pohrebisku Námestovo.
2. Podnikateľské subjekty podnikajúce na základe živnostenského oprávnenia zastupujúce nájomcu alebo obstarávateľa pohrebu pri vybavovaní u prevádzkovateľa pohrebiska alebo ak vykonávajú kamenárske, záhradnícke a údržbárske práce na hroboch, sú povinné predložiť písomné splnomocnenie od nájomcu, alebo obstarávateľa pohrebu prevádzkovateľovi pohrebiska. Súkromné osoby, ktoré zastupujú nájomcu, alebo obstarávateľa pohrebu sú povinné predložiť prevádzkovateľovi pohrebiska písomné splnomocnenie od nájomcu, alebo obstarávateľa pohrebu s úradne overeným podpisom.
3. Úpravu hrobu /kvetinová výzdoba, pomník, hrobka/ majú právo vykonať nájomcovia hrobového miesta na vlastné náklady tak, aby táto nenarúšala estetický vzhľad pohrebiska a sú povinní udržiavať prenajaté hrobové miesto v poriadku a zabezpečiť, aby príslušenstvo k hrobu neohrozilo bezpečnosť návštevníkov pohrebiska, a to na vlastné náklady. Ak sa porušia ustanovenia tohto poriadku je prevádzkovateľ pohrebiska oprávnený uviesť okolie hrobového miesta, resp. úpravu hrobového miesta do pôvodného stavu na náklady porušiteľa týchto ustanovení.
4. Po ukončení prác na úprave hrobu sú nájomcovia hrobového miesta povinní vyčistiť okolie a odstrániť zvyšný materiál, pričom sa zvyšky zo stavby nesmú odkladať do kontajnerov na pohrebisku, ale sú povinné tieto odstrániť vhodným spôsobom a na vlastné náklady.
5. Na vybudovanie akejkoľvek stavby na pohrebisku alebo úpravu už jestvujúcich stavieb je potrebný písomný súhlas prevádzkovateľa pohrebiska na základe „Ohlásenia stavebno-kamenárskych prác.“
6. Bez písomného súhlasu prevádzkovateľa pohrebiska nie je povolené vysádzať stromy, kry, umiestňovať lavičky a iné stavby.
7. Každý podnikateľský subjekt vykonávajúci kamenárske práce, je povinný nepotrebné zbytky kameňa a ostatných materiálov používaných pri stavbe a oprave pomníkov odstrániť z pohrebiska. Prevádzkovateľ pohrebiska nezodpovedá za stav a vzhľad hrobiek, pretože sú súkromným majetkom nájomcov a nezabezpečuje ich stráženie. Prevádzkovateľ pohrebiska nezodpovedá za poškodenia hrobov, odcudzenia časti hrobov ako aj za výzdobu, pretože nie je mu známy okruh osôb, ktoré môžu do stavu hrobky zasahovať, vykonávať na nej úpravy a zmeny.
8. Nájomca je povinný na vlastné náklady zabezpečovať údržbu hrobového miesta a oznamovať prevádzkovateľovi pohrebiska všetky zmeny údajov potrebné na vedenie evidencie hrobových miest.
9. Obstarávateľ pohrebu a nájomca sú povinní včas zistiť, či rozmery a stav hrobky zodpovedajú možnosti uložiť ďalšiu rakvu. Pri pochovaní do zeme sa výkopové práce z technologických a bezpečnostných dôvodov uskutočňujú spravidla až v deň pohrebu. Obstarávateľ pohrebu je povinný na svoje náklady demontovať tie časti hrobky, ktoré obmedzujú bezpečnosť a technologický postup výkopu v rozsahu určenom prevádzkovateľom pohrebiska.
10. Obstarávateľ pohrebu a nájomca sú povinní u prevádzkovateľa pohrebiska objednať výkop hrobu k pohrebu minimálne 2 dni pred pohrebom.
11. Nájomca je povinný pri stavbe hrobky zabezpečiť hrobku pred únikom zápachu do okolia a musí byť postavená tak, aby chránila ľudské ostatky pred hlodavcami.
12. Výkopy hrobov, pochovávanie a exhumácie smú vykonávať len pracovníci prevádzkovateľa pohrebiska alebo ním písomne poverené podnikateľské subjekty.
13. Výruby stromov realizuje prevádzkovateľ pohrebiska, resp. odborne spôsobilá osoba na základe rozhodnutia príslušného úradu. Žiadosti nájomcov o výruby stromov sa musia doručiť prevádzkovateľovi pohrebiska vždy do konca augusta kalendárneho roka. Výruby sa môžu vykonávať len v období vegetačného pokoja.
14. Nájomca hrobového miesta je povinný:
    1. poskytnúť prevádzkovateľovi pohrebiska, prípadne správnemu oddeleniu Mestského úradu Námestovo, ktoré vedie celkovú evidenciu hrobových miest na pohrebisku a agendu nájomných zmlúv na hrobové miesta, všetky potrebné údaje v súlade so zákonom o pohrebníctve,
    2. platiť riadne a načas nájomné za prenajaté hrobové miesto a úhradu za služby s tým spojené, pričom výšku týchto poplatkov stanovuje Mestské zastupiteľstvo v súlade s platnými predpismi. Podmienky prechodu nájmu, následky neuzavretia nájomnej zmluvy a podmienky zániku nájmu ustanovuje zákon. Nájomca hrobového miesta nie je oprávnený dať prenajaté hrobové miesto do podnájmu.
    3. vykonávať údržbu prenajatého hrobového miesta a hrobového zariadenia v nasledujúcom rozsahu a spôsobom:

* najneskôr do 3 mesiacov od pochovania zaistiť úpravu plochy hrobového miesta,
* zaistiť, aby plocha hrobového miesta nezarastala nevhodným porastom, ktorý narúša estetický vzhľad pohrebiska a priebežne zaisťovať údržbu hrobového miesta a hrobového zariadenia na vlastné náklady tak, aby ich stav nebránil užívaniu iných hrobových miest,
* odstrániť včas znehodnotené kvetinové a iné dary, odpad zo sviečok a ďalšie predmety, ktoré narušujú estetický vzhľad pohrebiska a to na miesto na cintoríne určené pre zber odpadu,
* v prípade, že je narušená stabilita hrobového zariadenia, zaistiť na vlastné náklady jeho opravu, rovnako v prípade, že hrobové zariadenie ohrozuje životy, alebo majetok ďalších osôb
* v prípade, že vyššie uvedené nájomca nezabezpečí ani na základe vyzvania je prevádzkovateľ pohrebiska oprávnený túto bezpečnosť zaistiť na náklady nájomcu hrobového miesta,
  1. zaistiť na vlastné náklady, najneskoršie do dňa ukončenia nájmu hrobového miesta, odstránenie hrobového zariadenia vrátanie urien, v opačnom prípade bude postupované v zmysle zákona o pohrebníctve,
  2. strpieť číselné označenie resp. iné označenie hrobového miesta vykonané prevádzkovateľom pohrebiska a to spôsobom obvyklým na pohrebisku,
  3. vykonávať uloženie ľudských pozostatkov a ľudských spopolnených pozostatkov, ostatkov alebo akékoľvek ďalšie nakladanie s nimi len spôsobom ustanoveným zákonom o pohrebníctve.

**Čl. VII.**

**Povinnosti návštevníkov pohrebiska v súvislosti s udržiavaním poriadku na pohrebisku a zachovaním dôstojnosti tohto miesta**

1. Návštevníci pohrebiska sú povinní zdržať sa takého chovania, ktoré by sa dotýkalo dôstojnosti zomrelých alebo mravného cítenia pozostalých a verejnosti, najmä chovať sa hlučne, používať prenosné nosiče zvuku, požívať alkoholické nápoje, omamné psychotropné látky, odhadzovať odpadky mimo nádoby k tomu určené, poškodzovať alebo akýmkoľvek spôsobom upravovať hrobové zariadenia a výzdobu cudzích hrobov a používať priestory pohrebiska a jeho vybavenie na iný účel ako je uvedené zákone o pohrebníctve.
2. Na pohrebisku je možné sa zdržiavať len v dobe stanovenej podľa tohto prevádzkového poriadku.
3. Na pohrebisko je zakázaný prístup osobám pod vplyvom alkoholu a omamných látok, osobám so psami, mačkami a inými zvieratami.
4. Na pohrebisku je zakázané chodiť na bicykloch, detských trojkolkách, skateboardoch a kolieskových korčuliach.
5. Vozidlá (s výnimkou invalidných vozíkov) môžu na pohrebisko vchádzať a zdržiavať sa len so súhlasom prevádzkovateľa pohrebiska.
6. Ukladanie nádob náradia a iných predmetov na zelené pásy, do uličiek a na miesta okolo hrobov nie je povolené.
7. Lampáše a sviečky je možné zasvietiť na jednotlivých hroboch len vtedy, pokiaľ sú vhodným spôsobom zabezpečené proti vzniku požiaru. V odôvodnených prípadoch môže prevádzkovateľ pohrebiska používanie otvoreného ohňa obmedziť alebo zakázať.
8. Z hygienických dôvodov nie je povolené v areáli pohrebiska piť vodu z vodovodných kohútov. Táto voda je určená k prevádzkovým účelom a na polievanie zelene na prenajatých hrobových miestach. Je zakázané odnášať vodu v náhradných obaloch z areálu pohrebiska.
9. Odpad vzniknutý pri údržbe hrobového miesta je potrebné odkladať na určené miesta a to podľa potreby oddelene. Je zakázané spaľovať odpad na pohrebisku.
10. Návštevníci ani nájomcovia hrobových miest nemajú oprávnenie vykonávať akékoľvek zásahy do zelene vysadenej prevádzkovateľom pohrebiska. Bez písomného súhlasu prevádzkovateľa pohrebiska nemôžu vykonávať akúkoľvek výsadbu a výrub drevín v areáli pohrebiska.
11. Usporiadanie pietnych a spomienkových akcií na pohrebisku je možné so súhlasom prevádzkovateľa pohrebiska. Týmto nie je dotknutá povinnosť usporiadateľa oznámiť zhromaždenie v zmysle osobitného zákona.
12. Na pohrebisku je povolené vykonávať akékoľvek práce v takom rozsahu a takým spôsobom, ktorý ustanovuje tento prevádzkový poriadok.
13. Návštevníkom pohrebiska, pohrebným službám resp. iným prevádzkovateľom pohrebísk sa zakazuje umiestňovať na pohrebisku reklamné letáky, vizitky alebo iné propagačné materiály. Toto konanie sa považuje za priestupok a v prípade zistenia páchateľa bude voči nemu začaté priestupkové konanie.
14. Dozor nad poriadkom na pohrebisku vykonáva prevádzkovateľ pohrebiska a mestská polícia.

**Čl. VIII**

**Prevádzková doba cintorína**

1. Pohrebisko mesta Námestovo je prístupné verejnosti denne bez obmedzenia. Mesto Námestovo môže z oprávnených dôvodov prístup na pohrebisko alebo jeho časť dočasne obmedziť, alebo zakázať, napr. v čase vykonávania terénnych úprav, exhumácií, v zimnom období, pokiaľ nie je možné zaistiť bezpečnosť návštevníkov.
2. Deťom do 12 rokov je dovolený vstup na pohrebisko len v sprievode dospelých osôb.

**Čl. IX**

**Spôsob ukladania ľudských pozostatkov a ľudských ostatkov a zriaďovanie hrobového miesta**

1. Ľudské pozostatky sú v zmysle zákona o pohrebníctve definované ako mŕtve ľudské telo a ľudské ostatky sú definované ako ľudské pozostatky po pochovaní.
2. Rakva s ľudskými telesnými pozostatkami zomrelého sa ukladá do samostatného hrobu, ak všeobecný záujem nevyžaduje jej uloženie do hromadného hrobu.
3. Ľudské pozostatky je možné uložiť na pohrebisku vždy len so súhlasom prevádzkovateľa pohrebiska, spôsobom, ktorý určí. To isté platí aj o vykonávaní prác spojených so zaisťovaním exhumácií.
4. Spopolnené ľudské pozostatky je možné uložiť na pohrebisku (prípadne urnu s popolom odobrať) vždy len so súhlasom prevádzkovateľa pohrebiska, spôsobom ktorý určí.
5. Pred uložením ľudských pozostatkov alebo spopolnených ľudských pozostatkov, prípadne exhumáciou je prevádzkovateľ pohrebiska povinný a oprávnený zisťovať u občanov, prípadne u pohrebnej služby všetky potrebné údaje v súlade so zákonom o pohrebníctve. Objednávateľ pohrebu alebo pohrebná služba sú povinní tieto údaje poskytnúť.
6. Výkop hrobu na uloženie ľudských pozostatkov v rakve sa vykonáva v rozmeroch:
7. dĺžka hrobu: 210 cm,
8. šírka hrobu: 80 cm,
9. hĺbka hrobu pre dospelú osobu a dieťa staršie ako 10 rokov najmenej 160 cm na uloženie telesných pozostatkov jedného zomrelého (jedna rakva), pre dieťa mladšie ako 10 rokov najmenej 120 cm, pre potratený ľudský plod alebo predčasne odňatý ľudský plod najmenej 70 cm, prehĺbený hrob musí mať hĺbku aspoň 220 cm,
10. hĺbka hrobu 200 cm ak majú byť v hrobe uložené pozostatky druhého zomrelého (druhá rakva),
11. rakva s ľudskými pozostatkami musí byť po uložení do hrobu zasypaná zeminou vo výške minimálne 120 cm, ak ide o rakvu s potrateným ľudským plodom alebo predčasne odňatým ľudským plodom, vo výške 70 cm.
12. Pri výkope hrobu na existujúcom hrobovom mieste, po uplynutí tlecej doby, sa musí s nájdenými ľudskými ostatkami narábať s pietou. Nájdené ľudské ostatky sa musia uložiť v spodnej časti hrobu, pod úrovňou pochovávanej rakvy, kde sa zasypú zeminou.
13. Úpravu hrobového miesta po uložení ľudských pozostatkov vykoná nájomca hrobového miesta na vlastné náklady tak, aby nebol narušený estetický vzhľad cintorína. Po skončení prác na úprave hrobového miesta je nájomca povinný vykonať alebo zabezpečiť vyčistenie okolia hrobového miesta a odstrániť z neho zvyšný materiál.
14. Exhumáciu ľudských ostatkov je možné vykonať po splnení podmienok stanovených zákonom o pohrebníctve.
15. Zriaďovať hrobové zariadenia na pohrebisku je možné len s písomným súhlasom prevádzkovateľa pohrebiska a za podmienok ďalej stanovených.
16. Podmienky pre zariadenie hrobového zariadenia hrobu:
17. vonkajšie rozmery hrobového miesta na uloženie rakiev s ľudskými pozostatkami zomrelého sú jednohrob: 220 cm x 120 cm, dvojhrob: 220 cm x 240 cm; vonkajšie rozmery hrobového miesta na uloženie urny sú: 80 x 50 cm,
18. odstup medzi jednotlivými hrobovými miestami musí byť najmenej 30 cm,
19. základy musia zodpovedať rozmerom diela a hĺbke základovej špáry, ktorá je 60 cm pod úrovňou okolitého terénu. Základová doska nesmie zasahovať do profilu výkopu hrobu,
20. základy pamätníkov a  náhrobkov musia byť vyhotovené z dostatočného únosného materiálu, odolávajúceho vplyvom poveternostných podmienok, napr. z  betónu, železobetónu, kamenného alebo tehlového muriva,
21. predné a zadné rámy hrobu musia byť v priamke s rámami susedných hrobov; kde taká línia nie je, určí túto správca cintorína,
22. vlastný náhrobok a rámy musia byť medzi sebou kotvené,
23. pri stavbe v  svahovitom teréne musia byť hrobové zariadenia rovnomerne odstupňované.
24. Podmienky pre zriadenie hrobového zariadenia hrobky:
25. hĺbka výkopu musí odpovedať počtu uvažovaných uložení rakvy, maximálne 260 cm,
26. steny musia byť vybudované z poréznych materiálov (tehly); pokiaľ bude použitý liaty betón, musí byť z hrobky vyvedená difúzna zátka,
27. steny hrobky z poréznych materiálov musia byť najmenej 30 cm široké, v prípade použitia liateho betónu najmenej 15 cm a musia byť izolované prímurovkou, vrátane impregnačných náterov,
28. dno hrobky môže byť bez betónovej dlážky (kopaná zemina). V prípade, že dno bude vybetónované, musí byť vybudovaný trativod o rozmeroch 40x40 cm a o hĺbke 50 cm, vyplnený drenážnym materiálom,
29. steny musia byť vyhotovené na betónovom základe minimálne 50 cm vysokom v šírke predpokladanej vymurovky,
30. do stien hrobky musia byť zabudované vstupné otvory a úchyty,
31. kovové prvky v hrobke (traverzy pre uloženie rakiev a stropné nosiče) musia byť opatrené antikoróznym náterom a jeho stav musí byť kontrolovaný najmenej 1 x za desať rokov,
32. prevedenie stropu hrobky je potrebné vyhotoviť tak, aby sa rakvy ľahko umiestňovali na jednotlivé stanoviská s tým, že vstupný otvor a vlastná svetlosť hrobky budú najmenej 220 cm (podľa veľkosti rakiev),
33. na prevedenie stropu a uzatvorenie hrobky musia byť použité železobetónové preklady, ich špáry sa zalejú betónom a povrch sa zaizoluje,
34. na vybudovaný strop sa položí 20 cm zeminy, ktorá slúži ako zápachová zátka alebo sa umiestni krycia doska nepriepustne uzatvárajúcu hrobku, so špárami uzavretými trvalým tmelom,
35. nosnosť stropu musí byť najmenej 100 kg/m2,
36. vlastné hrobové zariadenie musí byť postavené na samostatnom základe, mimo hlavnej konštrukcie hrobky.
37. Prevádzkovateľ pohrebiska môže vo svojom súhlase so zriadením hrobky stanoviť:
38. dobu výstavby hrobky,
39. zabezpečenie miesta z hľadiska pádu osôb a bezpečnosti návštevníkov pohrebiska,
40. požiadavky na ochranu zelene v okolí staveniska,
41. spôsob skladovania stavebného materiálu, odpadov a ich odstraňovanie,
42. povinnosť dozoru pri výstavbe,
43. priebežné a záverečné kontroly postupu prác.
44. Vybudovanú hrobku preberá po technickej stránke prevádzkovateľ pohrebiska, ktorý môže pre trvalé užívanie stavby určiť:
45. druh používaných rakiev pre pochovávanie v hrobke,
46. spôsob a cyklus revízií hrobky.
47. Dokumentáciu spojenú so zriadením hrobky je prevádzkovateľ pohrebiska povinný archivovať.
48. Pri realizácii prác na pohrebisku je potrebné dodržiavať podmienky písomne dohodnuté s prevádzkovateľom pohrebiska, najmä:
49. rešpektovanie dôstojnosti miesta a obmedzenie hlučných prác,
50. neobmedzovať priechodnosť komunikácií a prístup k ostatným hrobovým miestam,
51. nenarušovať hrobové miesta alebo akokoľvek inak obmedzovať práva nájomcov ostatných hrobových miest.

1. Po ukončení prác je potrebné uviesť okolie miesta prevádzaných prác do pôvodného stavu.

**Čl. X.**

**Tlecia doba**

1. Ľudské ostatky musia byť uložené v hrobe najmenej do uplynutia tlecej doby, ktorá je na pohrebisku v meste Námestovo 10 rokov.

**Čl. XI.**

**Evidencia pohrebiska**

1. O pochovaní zomrelých a uložení spopolnených pozostatkov na pohrebisku vedie prevádzkovateľ pohrebiska evidenciu v hrobových knihách.
2. Evidencia pohrebiska sa člení na
3. Evidenciu hrobových miest, ktorá musí obsahovať:
4. meno, priezvisko a dátum úmrtia osoby, ktorej ľudské ostatky sú uložené v hrobovom mieste,
5. dátum uloženia ľudských pozostatkov alebo ľudských ostatkov s uvedením hrobového miesta a hĺbky pochovania,
6. záznam o nebezpečnej chorobe, ak mŕtvy, ktorého ľudské pozostatky sa uložili do hrobu alebo hrobky, bol nakazený nebezpečnou chorobou,
7. meno, priezvisko a adresu miesta trvalého pobytu, ak je nájomcom fyzická osoba, názov obce alebo mesta, ak je nájomcom obec či mesto,
8. dátum uzavretia zmluvy o nájme hrobového miesta na pohrebisku Námestovo (ďalej len nájomná zmluva) a údaje o zmene nájomcu,
9. údaje o vypovedaní nájomnej zmluvy a dátum jej skončenia,
10. skutočnosť, či je hrob, hrobka alebo pohrebisko chránené ako národná kultúrna pamiatka alebo pamätihodnosť mesta alebo vojnový hrob,
11. údaje o pochovaní potrateného ľudského plodu alebo predčasne odňatého ľudského plodu.
12. Evidenciu prevádzkovania pohrebiska, ktorá musí obsahovať údaje o
13. zákaze pochovávania a dobe jeho trvania, ak sa taký zákaz vydal,
14. zrušení pohrebiska.

**Čl. XII.**

**Spôsob nakladania s odpadmi**

1. Na pohrebisku vznikajú tieto druhy odpadu:
2. odpad rastlinného pôvodu: suché kvety vo vázach, voľne položené, v kvetináčoch, pokosená tráva, lístie, odlomené suché konáre a podobne,
3. tuhý odpad: obaly celofánové, obaly a tašky plastové, kvetináče plastové, kahance sklenené, kahance plastové, stavebný odpad, plastové urny, kovový odpad a podobne.

1. Odvoz a likvidáciu vyššie uvedených odpadov z pohrebiska zabezpečuje mesto Námestovo prostredníctvom technických služieb mesta Námestovo.

**Čl. XIII.**

**Podmienky vstupu prevádzkovateľa pohrebnej služby na pohrebisko**

1. Obstarávateľ pohrebu má právo výberu pohrebnej služby pričom rozsah úkonov, ktoré má pohrebná služba zabezpečiť nesmie byť v rozpore so zákonom o pohrebníctve.
2. Prevádzkovateľ pohrebiska je povinný umožniť prevádzkovateľovi pohrebnej služby vstup na pohrebisko. Pred plánovaným transportom zosnulého na pohrebisku, je prevádzkovateľ pohrebnej služby povinný minimálne telefonicky kontaktovať prevádzkovateľa pohrebiska a dohodnúť si termín príchodu na pohrebisko.
3. Práva a povinnosti prevádzkovateľa pohrebnej služby sú striktne uvedené v § 8 zákona o pohrebníctve.
4. Výlučne prevádzkovateľ pohrebiska je povinný vykonávať nižšie uvedené činnosti a za ich vykonanie nesie zodpovednosť v celom rozsahu:

* vykopanie hrobu vrátane vykonania fotografickej dokumentácie v zmysle § 17 zákona o pohrebníctve a zasypanie hrobu,
* vykonávanie exhumácie,
* vedenie evidencie súvisiacej s prevádzkovaním pohrebiska,
* správu pohrebiska,
* správu domu smútku,
* údržbu komunikácií a zelene na pohrebisku.

**Čl. XIV.**

**Prenájom hrobového miesta a cenník služieb**

1. Právo užívať hrobové miesto vzniká uzatvorením písomnej Zmluvy o prenájme miesta na pohrebisku Námestovo ( ďalej aj ako „nájomná zmluva“), uzatvorenej medzi prenajímateľom, ktorým je mesto Námestovo a nájomcom hrobového miesta. Zmluvy o prenájme miesta na pohrebisku a dodatky k zmluvám o prenájme miesta na pohrebisku pripravuje výlučne správne oddelenie Mestského úradu Námestovo.
2. Pri úmrtí nájomcu hrobového miesta má prednostné právo na uzavretie novej nájomnej zmluvy na hrobové miesto osoba blízka; ak je blízkych osôb viac, tá blízka osoba, ktorá doručí písomnú žiadosť ako prvá, preukáže svoj status blízkej osoby k zomrelému nájomcovi rodným listom alebo čestným vyhlásením s úradne osvedčeným podpisom vyhlasujúc tento vzťah k zomrelému nájomcovi a ktorej prevádzkovateľ písomne ako prvej potvrdí využitie prednostného práva. Prednostné právo na uzatvorenie nájomnej zmluvy možno uplatniť najneskôr do jedného roka od úmrtia nájomcu hrobového miesta.
3. Nájomná zmluva na hrobové miesto oprávňuje nájomcu nakladať s týmto miestom podľa tohto prevádzkového poriadku.
4. Nájomné za hrobového miesta sa platí vopred, na obdobie a vo výške v zmysle nižšie uvedeného platného cenníka. Pri uzatvorení nájomnej zmluvy na hrobové miesto a urnový hrob sa nájomné platí na dobu 10 rokov . Nájomné na ďalšie obdobie sa platí na dobu 10 rokov.
5. Platiteľom nájomného môže byť len nájomca alebo ním poverená osoba.
6. Prideľovanie a určovanie poradia hrobových miest je výlučne v kompetencii prevádzkovateľa pohrebiska a správneho oddelenia Mestského úradu Námestovo.
7. Zmluvou o prenájme miesta na pohrebisku Námestovo k hrobovému miestu, nájomca nenadobúda vlastnícke právo k tomuto miestu. Zmena nájomcu počas trvania zmluvy je možná len na základe písomného súhlasu doterajšieho nájomcu.
8. Nájomca je povinný po uzatvorení Zmluvy o prenájme miesta na pohrebisku alebo po uzatvorení dodatku k Zmluve o prenájme miesta na pohrebisku uhradiť prenajímateľovi nájom v zmysle nižšie uvedeného cenníka:

|  |  |  |
| --- | --- | --- |
|  | **Nájomné za hrobové miesta** | **na 10 rokov** |
| 1. | Za miesto na jednohrob | **30,- eur** |
| 2. | Za miesto na hrobku | **30,- eur** |
| 3. | Za miesto na dvojhrob | **120,- eur** |
| 4. | Za miesto na trojhrob | **180,- eur** |
| 5. | Za miesto na urnu | **10,- eur** |
| 6. | Za miesto na detský hrob | **10,- eur** |

1. V prípade ak je nájomca dôchodca, osoba zdravotne ťažko postihnutá, osoba v hmotnej núdzi, resp. osoba o ktorej má prenajímateľ vedomosť, že pochádza zo sociálne slabších pomerov alebo sa nachádza v ťažkej životnej situácií, má právo požiadať prenajímateľa o úhradu nájmu za hrobové miesto v splátkach nasledovne:

* do 60 EUR v jednej splátke
* od 61 do 180 EUR v dvoch rovnakých splátkach
* nad 180 EUR v troch rovnakých splátkach,

1. Jedna splátka, resp. prvá splátka je splatná najneskôr do 60 dní odo dňa podpísania Zmluvy o prenájme miesta na pohrebisku, druhá splátka je splatná do 120 dní od podpísania Zmluvy o prenájme miesta na pohrebisku a tretia splátka do 180 dní od podpísania Zmluvy o prenájme miesta na pohrebisku.
2. V prípade dohody medzi prenajímateľom a nájomcom, je možné upraviť podmienky splátkového kalendára.
3. Pri stavebných úpravách je nájomca hrobového miesta povinný zaplatiť prevádzkovateľovi pohrebiska poplatok, v ktorom je zahrnutá spotreba vody a zabezpečenie prístupu na cintorín:

|  |  |  |
| --- | --- | --- |
|  | **Druh stavebnej úpravy** | **Poplatok** |
| 1. | Položenie pomníka jednohrobu a urnového miesta  (dvojhrob a viachrob sa počíta násobkom hrobového miesta) | 5,- eur |
| 2. | Položenie pomníka detského hrobu | 3,- eurá |

1. Ceny ostatných služieb sú dané cenníkom jednotlivej pohrebnej spoločnosti.
2. Prenajímateľ má právo vypovedať Zmluvu o prenájme miesta na pohrebisku a to z dôvodov určených v zákone o pohrebníctve.

**Čl. XV.**

**Ochranné pásmo pohrebiska**

1. Mesto Námestovo si v zmysle § 15 ods. 7 zákona o pohrebníctve stanovuje ochranné pásmo pohrebiska v rozsahu 50 metrov od hranice pozemku pohrebiska.
2. V ochrannom pásme sa nepovoľuje umiestňovanie budov a stavieb okrem budov a stavieb, ktoré poskytujú služby súvisiace s pohrebníctvom ako je dom smútku, kvetinárstvo, kamenárstvo resp. iné.
3. V ochrannom pásme sa počas vykonávania pohrebu nepovoľujú vykonávať žiadne činnosti, ktoré by svojom spôsobom rušili samotný priebeh pohrebu.

**Čl. XVI.**

**Vstup a správanie sa v dome smútku**

1. Prevádzkovateľ pohrebiska vyvesí v dome smútku úradné hodiny pre verejnosť.
2. Vstup do domu smútku je povolený len v dňoch, kedy sa konajú pohrebné obrady a rozlúčky. Deťom do 12 rokov je vstup povolený len v sprievode dospelej osoby.
3. V dome smútku sa môžu vykonávať len pohrebné obrady a rozlúčky.
4. Návštevníci sú povinní dodržiavať pietu miesta, nesmú robiť hluk, odhadzovať odpadky, fajčiť a svojím správaním rušiť smútočný obrad.

**Čl. XVII.**

**Vence a kvetinové dary**

1. Vence a podobné dary musia byť naaranžované najneskôr 30 minút pred rozlúčkou.
2. Po ukončení rozlúčky pri pochovávaní do zeme sa postupuje tak, že spolupracovníci a prítomní známi zomrelého, ktorí sa zúčastnia pohrebu tieto odnášajú v sprievode z domu smútku k miestu pochovania.
3. Po ukončení rozlúčky pre spopolnenie si pozostalí môžu kvetinové dary odniesť. Ak ich nechajú v dome smútku, prevádzka pohrebiska ich použije na výzdobu okolo hlavného kríža na pohrebisku .
4. Ostatné predmety k rozlúčke (fotografie, vyznamenania) sa vracajú pozostalým.

**Čl. XVIII.**

**Priestupky**

1. Priestupku a iného správneho deliktu sa na úseku pohrebníctva dopustí osoba v prípade porušenia § 32 a § 33 zákona o pohrebníctve.
2. Za priestupky možno uložiť pokutu do 663 eur. Pri ukladaní pokuty sa prihliada na závažnosť, spôsob, čas trvania a následky protiprávneho konania. V blokovom konaní možno uložiť pokutu do výšky 66 eur.
3. Na priestupky a ich prejednávanie sa vzťahuje všeobecný predpis o priestupkoch.

**Čl. XIX.**

**Dostupnosť prevádzkového poriadku**

1. Prevádzkovateľ pohrebiska zabezpečí, aby bol prevádzkový poriadok verejne prístupný na vhodnom a viditeľnom mieste na pohrebisku.

**Čl. XX.**

**Záverečné ustanovenia**

1. Tento prevádzkový poriadok bol schválený Mestským zastupiteľstvom mesta Námestovo dňa 22.04.2020.
2. Nadobudnutím účinnosti tohto Prevádzkového poriadku pohrebiska mesta Námestovo, sa ruší Prevádzkový poriadok cintorína mesta Námestovo schválený Mestským zastupiteľstvom dňa 21.11.2006 v znení zmeny č. 1 zo dňa 03.11.2008 a zmeny č. 2 zo dňa 07.11.2011.
3. Pokiaľ tento prevádzkový poriadok pohrebísk neupravuje niektoré právne vzťahy na pohrebisku, bude sa v prípade ich vzniku postupovať podľa zákona č. 131/2010 Z. z. o pohrebníctve.
4. Tento Prevádzkový poriadok pohrebiska mesta Námestovo nadobúda účinnosť dňa 01.06.2020.

...........................................................

Ján Krušinský

prevádzkovateľ pohrebiska